Štefan Holý

Mgr. Štefan Holý (* 11. december 1978, Nová Baňa) je slovenský politik, podnikateľ a bývalý advokát, súčasný podpredseda vlády SR pre legislatívu a strategické plánovanie.

Životopis 
Narodil sa a vyrastal v Novej Bani. Po maturite študoval právo v Trnave a vo Viedni. Popri štúdiu začal vo Viedni pracovať v advokátskej kancelárii Lansky, Ganzger & Parner, kde sa postupne stal riadiacim spoločníkom. Spoločnosť sa venovala poradenstvu pre rakúske štátne podniky, Holý sa špecializoval na obchodné vzťahy v stavebnom priemysle.

Od januára 2020 má pozastavenú advokátsku licenciu. Manažérsky pôsobí vo viacerých spoločnostiach prevažne v stavebnom priemysle.

Pôsobenie v politike 
Do politiky vstúpil v strane SME RODINA, podľa vlastných slov ponuku kandidovať dostal od viacerých strán. Vo voľbách do Národnej rady SR v roku 2020 sa do parlamentu prekrúžkoval z deviateho miesta, získal 3319 preferenčných hlasov.

Holý v predvolebnej kampani vystupoval ako tieňový minister financií. V povolebných rokovaniach figuroval ako adept na ministra dopravy, bol propagátorom myšlienky veľkých investícií do výstavby diaľníc, železníc a nájomných bytov postavenej na vyňatí štátnych podnikov (NDS a ŽSR) z verejných financií a ich následnom zadĺžení. 

Holého plány kritizovalo viacero ekonómov vrátane Richarda Sulíka, Petra Cmoreja, Jána Marosza a ďalších, odmietavo sa vyjadrili aj ekonomické think-tanky INEKO a INESS.

Holý bol kritizovaný aj za väzby na Vladimíra Poóra, ktorý je považovaný za jedného z mecenášov strany Smer – sociálna demokracia. Obaja spoločne manažérsky pôsobili vo viacerých firmách. Podľa Poóra mali výlučne pracovný vzťah.

Negatívne ohlasy tiež získal za kontrakt so Železnicami Slovenskej republiky na vypracovanie analýzy alternatívnych modelov financovania ŽSR za 299 000 eur. Aj napriek žiadosti predsedu vlády Igora Matoviča a Borisa Kollára Štefan Holý tieto analýzy odmietol zverejniť.

Holý nakoniec nedokázal presvedčiť ostatných koaličných partnerov o všetkých svojich plánoch, na myšlienke výstavby štátnych nájomných bytov sa ale napokon zhodli. Vo vláde Igora Matoviča napokon zaujal novovytvorený post podpredsedu vlády pre legislatívu a strategické plánovanie. V rámci výkonu svojej funkcie predložil návrh novely zákona o verejnom obstarávaní, ktorý bol vnímaný kriticky nakoľko nepodporoval ochranu verejného záujmu a verejných financií a predložil návrh novely stavebného zákona, ktorý mení práva v neprospech obcí a miest. Na návrhu zákona pracoval po pozvaní Holého aj kontroverzný podnikateľ Marcel Slávik, na ktorého podal minister hospodárstva Richard Sulík trestné oznámenie. Súčasťou novely stavebného zákona má byť aj vytvorenie a obstaranie IT systému na stavebné konanie v hodnote 80 miliónov eur ročne, ktorý by sčasti nahradzoval prácu samospráv a ich úradníkov. Podľa vyjadrenie Únie miest Slovenska, ZMOS a mimovládnych organizácií boli Holého návrhy napísané v prospech developerov na úkor dotknutých osôb.

V čase zákazu vychádzania počas pandémie COVID-19 viackrát cestoval do zahraničia na základe výnimky Úradu verejného zdravotníctva SR, čo verejnosť vnímala kriticky.

Referencie 

Slovenskí politici
Slovenskí advokáti
Slovenskí podnikatelia
Poslanci NR SR (2016 – 2020)
Podpredsedovia vlády Slovenska
Politici SME RODINA
Absolventi Trnavskej univerzity v Trnave
Osobnosti z Novej Bane